《瑶台第一层 九日集莼渔爽阁》
清代·董俞

百尺楼头任骋望，参差远树稠。断云螺髻，斜阳鸦背，更豁双眸。

断筵黄菊，满酌频斟，宾主风流。珠帘捲，把银筝徐炙，玉斝频浮。

优游。秋高爽阁，人生行乐复何求。餐英骚思，题糕逸兴，彩笔赓酬。

画檐凉月涌，爱清光、欲去还留。荡归舟，渐縠纹溪暝，亚字城秋。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。